IFECรุกธุรกิจพลังงานแสงอาทิตย์
บริษัทอินเตอร์ ฟาร์อีสท์ วิศวการ เดินหน้าธุรกิจพลังงานแสงอาทิตย์ต่อเนื่อง เชื่อมีโอกาศขยายตัวได้อีก
19 ม.ค. 2554

บริษัทอินเตอร์ ฟาร์อีสท์ วิศวการ เดินหน้าธุรกิจพลังงานแสงอาทิตย์ต่อเนื่อง เชื่อมีโอกาศขยายตัวได้อีก
นายณรงค์ เตชะไชยวงศ์ ประธานกรรมการและประธานเจ้าหน้าที่บริหาร บริษัทอินเตอร์ ฟาร์อีสท์ วิศวการ  หรือ IFEC เปิดเผยว่า หลังจากบริษัทฯ ได้ลงทุน 17% ใน  บริษัท อินฟินิท กรีน  โดยการใช้ผลิตภัณฑ์และเทคโนโลยีจากเพาเวอร์คอม กรุ๊ป (Powercom Group) ประเทศไต้หวัน ซึ่งเป็นกลุ่มบริษัทเดียวในโลกที่มีวัตถุดิบในการผลิตไฟฟ้าจากพลังงานแสงอาทิตย์อย่างครบวงจร โดยบริษัท อินฟินิท กรีน จำกัด ได้ลงทุนก่อสร้างโรงไฟฟ้าพลังงานแสงอาทิตย์โครงการแรกที่อำเภอแก่งคอย จังหวัดสระบุรี บนเนื้อที่ 76 ไร่ มีกำลังผลิตไฟฟ้า  5 เมกะวัตต์ เพื่อผลิตไฟฟ้าจำหน่ายให้กับการไฟฟ้าส่วนภูมิภาค (กฟภ.) 
ล่าสุด โรงไฟฟ้าพลังงานแสงอาทิตย์ดังกล่าว ได้ก่อสร้างเฟสแรกแล้วเสร็จเป็นที่เรียบร้อย และสามารถผลิตไฟฟ้าจากพลังงานแสงอาทิตย์กำลังการผลิต 2 เมกะวัตต์ เพื่อจำหน่ายไฟให้กับ กฟภ. ได้ตั้งแต่วันที่ 27 ธันวาคม 2553 ที่ผ่านมา  คิดเป็นรายได้จากการจำหน่ายไฟฟ้าประมาณ 34  ล้านบาทต่อปี ส่วนเฟสที่เหลืออีก 3 เมกะวัตต์จากโรงงานนี้ อยู่ระหว่างการดำเนินการก่อสร้าง ซึ่งคาดว่าจะแล้วเสร็จในไตรมาสแรกปี 2554 นี้ 
“การเริ่มขายไฟฟ้าให้กับ กฟภ. ของโรงงานนี้ ถือเป็นจุดเริ่มต้นที่ดีของการเริ่มต้นธุรกิจพลังงานทดแทนของ IFEC ซึ่งยังมีโอกาสที่จะขยายตัวได้อีกมาก เนื่องจากประเทศไทยยังมีความต้องการด้านพลังงานอีกเป็นจำนวนมาก ทำให้หน่วยงานภาครัฐและหน่วยงานที่เกี่ยวข้องได้ส่งเสริมให้มีการใช้พลังงานทดแทนมากขึ้น ดังนั้น การลงทุนในด้านธุรกิจพลังงานทดแทนของ IFEC ในครั้งนี้ จะเป็นโอกาสในการสร้างรายได้ที่ยั่งยืนให้กับบริษัทฯ ในอนาคตอย่างแน่นอน โดย IFEC เอง ได้แสดงความสนใจที่จะเพิ่มสัดส่วนการถือหุ้นในบริษัท อินฟินิท กรีน ด้วย” นายณรงค์กล่าว 
นอกจากนี้ บริษัทอินฟินิท กรีน ยังได้รับใบอนุญาตในการสร้างโรงไฟฟ้าพลังงานแสงอาทิตย์อีก 10 เมกะวัตต์ นอกจากนี้ IFEC เองก็มีนโยบายที่จะรุกธุรกิจพลังงานทดแทนอย่างเต็มที่ โดยจะใช้บริษัทลูก คือ บริษัท ไอเฟค กรีน เพาเวอร์ พลัส จำกัด เข้ามาดำเนินธุรกิจพลังงานอย่างจริงจัง โดยได้ศึกษาการสร้างโรงผลิตไฟฟ้าพลังงานแสงอาทิตย์ขนาด 10 เมกะวัตต์ ที่จังหวัดกาญจนบุรี ที่จะเริ่มดำเนินการในเร็วๆ นี้  
ด้านนายไซม่อน ชาง ประธาน เพาเวอร์คอม กรุ๊ป ประเทศไต้หวัน กล่าวว่า ประเทศไทยมีภูมิอากาศที่เหมาะสมต่อการทำโซลาร์ฟาร์มเพื่อผลิตพลังงานไฟฟ้าจากแสงอาทิตย์ ประกอบกับประเทศไทยมีนโยบายที่ชัดเจนในการส่งเสริมการลงทุนการผลิตไฟฟ้าทดแทน ทำให้บริษัทฯ มีโอกาสขยายธุรกิจพลังงานทดแทนเพิ่มเติมในไทย
ขณะที่ นายจอห์นนี่ แซ่โกไทย กรรมการผู้จัดการ บริษัท อินฟินิท กรีน กล่าวว่า บริษัทฯ ใช้ผลิตภัณฑ์และเทคโนโลยีต่างๆ จากเพาเวอร์คอม กรุ๊ป (Powercom Group) ประเทศไต้หวัน เนื่องจากมีวัตถุดิบในการผลิตไฟฟ้าจากพลังงานแสงอาทิตย์อย่างครบวงจร เมื่อมาผนวกกับความแข็งแกร่งทางด้านการเงินของ IFEC ที่ได้เข้ามาถือหุ้นในบริษัทฯ ทำให้บริษัทฯ สามารถขยายการลงทุนเพื่อรองรับกับทิศทางการพัฒนาพลังงานทดแทนรองรับกับการเติบโตทางเศรษฐกิจของประเทศไทยและสร้างโอกาสในการเติบโตทางธุรกิจให้กับบริษัทฯ ได้